ሁለተኛው የቀላል ባቡር መስመር አገልግሎት ጀመረ
ከአያት አደባባይ - መገናኛ - ስታዲየም - ጦር ኃይሎች ድረስ የተዘረጋው የቀላል ባቡር መስመር፣ ማክሰኞ ጥቅምት 30 ቀን 2008 ዓ.ም. ንጋት ላይ አገልግሎት መስጠት ጀመረ፡፡ ይኼ ከተማዋን ከምሥራቅ ወደ ምዕራብ የሚያካልለው ቀላል የባቡር መስመር፣ በቀን ለ16 ሰዓታት አገልግሎት እንደሚሰጥ ታውቋል፡፡ በዚህ መስመር 21 ያህል ባቡሮች እንደሚሰማሩ የታወቀ ሲሆን፣ ታሪፉም ዝቅተኛው ሁለት ብር፣  መካከለኛው አራት ብር፣ ከፍተኛው ስድስት ብር ነው፡፡ ከመስከረም 9 ቀን 2008 ዓ.ም. ጀምሮ ከሰሜን ወደ ደቡብ ከተማዋን የሚያቆራርጠው የዳግማዊ ምንሊክ አደባባይ - ቃሊቲ መስመር የትራንስፖርት አገልግሎት በመስጠት ላይ ነው፡፡ የቀላል ባቡር ፕሮጀክቱ ከቻይና ኤግዚም ባንክ በተገኘ 475 ሚሊዮን ዶላር ነው የተገነባው፡፡  መንግሥት ለቀላል ባቡር ግንባታ የወጣውን በብድር የተገኘ ገንዘብ ከሌሎች አማራጮች ማለትም ከአዲስ አበባ ውጪ ካሉ የባቡር መስመሮች ለመክፈል በማሰብ፣ በዓመት 1.5 ቢሊዮን ብር እንደሚደጉም መግለጹ አይዘነጋም፡፡ ይህም የተደረገው ነዋሪዎች አገልግሎቱን በርካሽ ታሪፍ እንዲያገኙ ለማድረግ መሆኑን፣ የትራንስፖርት ሚኒስትሩ አቶ ወርቅነህ ገበየሁ መግለጻቸው ይታወሳል፡፡ በአጠቃላይ በሁለቱም አቅጣጫ አገልግሎት በመስጠት ላይ የሚገኘው የቀላል ባቡር መስመር 32 ኪሎ ሜትር ይሸፍናል፡፡ ፎተግራፍ፡- ዳንኤል ጌታቸውና ታምራት ጌታቸው